Document ID: 32009R0442

ΚΑΝΟΝΙΣΜΌΣ (ΕΚ) αριθ. 442/2009 ΤΗΣ ΕΠΙΤΡΟΠΉΣ
της 27ης Μαΐου 2009
σχετικά με το άνοιγμα και τον τρόπο διαχείρισης κοινοτικών δασμολογικών ποσοστώσεων στον τομέα χοιρινού κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος Κανονισμός ΚΟΑ) (1), και ιδίως το άρθρο 144 παράγραφος 1 και το άρθρο 148, σε συνδυασμό με το άρθρο 4,
Εκτιμώντας τα ακόλουθα:
(1)
Στο πλαίσιο του Παγκόσμιου Οργανισμού Εμπορίου η Κοινότητα έχει δεσμευτεί να ανοίξει δασμολογικές ποσοστώσεις εισαγωγής για ορισμένα προϊόντα στον τομέα χοιρινού κρέατος.
(2)
Η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και των Ηνωμένων Πολιτειών Αμερικής δυνάμει του άρθρου XXIV παράγραφος 6 και του άρθρου XXVIII της Γενικής Συμφωνίας Δασμών και Εμπορίου (ΓΣΔΕ) του 1994 με σκοπό την τροποποίηση των παραχωρήσεων που προβλέπονται στους πίνακες δεσμεύσεων της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, στο πλαίσιο της προσχώρησής τους στην Ευρωπαϊκή Ένωση, η οποία εγκρίθηκε με την απόφαση αριθ. 2006/333/ΕΚ του Συμβουλίου (2), προβλέπει το άνοιγμα ειδικής δασμολογικής ποσόστωσης για την εισαγωγή 4 722 τόνων χοιρινού κρέατος από τις Ηνωμένες Πολιτείες.
(3)
Η συμφωνία μεταξύ της Ευρωπαϊκής Κοινότητας και της κυβέρνησης του Καναδά σχετικά με την ολοκλήρωση των διαπραγματεύσεων στο πλαίσιο του άρθρου XXIV παράγραφος 6 της ΓΣΔΕ, που εγκρίθηκε με την απόφαση αριθ. 2007/444/ΕΚ του Συμβουλίου (3), προβλέπει την ενσωμάτωση σε αυτήν ειδικής δασμολογικής ποσόστωσης για την εισαγωγή 4 624 τόνων χοιρινού κρέατος από τον Καναδά.
(4)
Επί του παρόντος, οι λεπτομέρειες εφαρμογής για τη διαχείριση του συνόλου αυτών των δασμολογικών ποσοστώσεων εισαγωγής, που καλούνται εφεξής οι «ποσοστώσεις», ορίζονται με τον κανονισμό (ΕΚ) αριθ. 806/2007 της Επιτροπής, της 10ης Ιουλίου 2007, για το άνοιγμα και τον τρόπο διαχείρισης των δασμολογικών ποσοστώσεων στον τομέα χοιρινού κρέατος (4), τον κανονισμό (ΕΚ) αριθ. 812/2007 της Επιτροπής, της 11ης Ιουλίου 2007, για το άνοιγμα και τον τρόπο διαχείρισης δασμολογικής ποσόστωσης για την εισαγωγή χοιρινού κρέατος από τις Ηνωμένες Πολιτείες της Αμερικής (5), τον κανονισμό (ΕΚ) αριθ. 979/2007 της Επιτροπής, της 21ης Αυγούστου 2007, σχετικά με το άνοιγμα και τον τρόπο διαχείρισης μιας εισαγωγικής δασμολογικής ποσόστωσης για χοιρινό κρέας καταγωγής Καναδά (6), καθώς και τον κανονισμό (ΕΚ) αριθ. 1382/2007 της Επιτροπής, της 26ης Νοεμβρίου 2007, για καθορισμό των εκτελεστικών διατάξεων του κανονισμού (ΕΚ) αριθ. 774/94 του Συμβουλίου όσον αφορά το καθεστώς εισαγωγών χοιρινού κρέατος (7).
(5)
Η εφαρμογή της αρχής της «κατά προτεραιότητα εξυπηρέτησης» αποδείχτηκε θετική σε άλλους γεωργικούς τομείς και, για λόγους διοικητικής απλούστευσης, είναι σκόπιμο στο εξής η διαχείριση της πλειονότητας των ποσοστώσεων που χρησιμοποιούνται ελάχιστα και επί του παρόντος υπάγονται στον κανονισμό (ΕΚ) αριθ. 806/2007 καθώς και στον κανονισμό (ΕΚ) αριθ. 1382/2007 να πραγματοποιείται σύμφωνα με τη μέθοδο του άρθρου 144 παράγραφος 2 στοιχείο α) του κανονισμού (ΕΚ) αριθ. 1234/2007. Η διαχείριση αυτή πρέπει να ακολουθεί τις διατάξεις των άρθρων 308α, 308β και του άρθρου 308γ παράγραφος 1 του κανονισμού (ΕΟΚ) αριθ. 2454/93 της Επιτροπής της 2ας Ιουλίου 1993 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου, για τη θέσπιση του κοινοτικού τελωνειακού κώδικα (8).
(6)
Επί πλέον είναι σκόπιμο η διαχείριση των δύο ποσοστώσεων για θωρακοοσφυϊκές χώρες και χοιρομέρια χωρίς κόκαλο, νωπά, σε απλή ψύξη ή κατεψυγμένα των κωδικών ΣΟ ex 0203 19 55 και ex 0203 29 55, με αριθμούς 09.4038 και 09.4170, καθώς και της ποσόστωσης χοιρινού κρέατος καταγωγής Καναδά, με τον αριθμό 09.4204, για τις οποίες η πείρα που έχει αποκτηθεί είναι ακόμη πολύ λίγη, να εξακολουθήσει να πραγματοποιείται με τη μέθοδο της ταυτόχρονης εξέτασης. Ο κανονισμός (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (9) πρέπει να εφαρμόζεται στην περίπτωση αυτών των τριών ποσοστώσεων, με την επιφύλαξη αντίθετων διατάξεων προβλεπόμενων στον παρόντα κανονισμό.
(7)
Λαμβανόμενων υπόψη των ιδιαιτεροτήτων που παρουσιάζει η μετάβαση από ένα σύστημα διαχείρισης σε άλλο, πρέπει οι ποσοστώσεις των οποίων η διαχείριση πραγματοποιείται με τη μέθοδο της «κατά προτεραιότητα εξυπηρέτησης» να θεωρούνται μη κρίσιμες υπό την έννοια του άρθρου 308γ του κανονισμού (ΕΟΚ) αριθ. 2454/93.
(8)
Με την επιφύλαξη αντίθετων διατάξεων του παρόντος κανονισμού, είναι σκόπιμη η εφαρμογή του κανονισμού (ΕΚ) αριθ. 376/2008 της Επιτροπής, της 23ης Απριλίου 2008, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (10).
(9)
Είναι σκόπιμο να καθοριστούν οι λεπτομέρειες υποβολής των αιτήσεων για πιστοποιητικά εισαγωγής, τα στοιχεία που πρέπει να περιέχονται στις αιτήσεις και στα πιστοποιητικά, καθώς και το ποσό της εγγύησης για τα πιστοποιητικά εισαγωγής. Λόγω του εγγενή κινδύνου κερδοσκοπίας που συνδέεται με τη συγκεκριμένη μέθοδο στον τομέα χοιρινού κρέατος, πρέπει επίσης να καθοριστούν ακριβείς όροι πρόσβασης των επιχειρηματιών στο καθεστώς δασμολογικής ποσόστωσης.
(10)
Συνεπώς, είναι σκόπιμη η κατάργηση των κανονισμών (ΕΚ) αριθ. 806/2007, (ΕΚ) αριθ. 812/2007, (ΕΚ) αριθ. 979/2007 και (ΕΚ) αριθ. 1382/2007, και η αντικατάστασή τους από ένα νέο κανονισμό. Πάντως είναι σκόπιμη η διατήρηση αυτών των κανονισμών σε ισχύ για τις περιόδους ποσοστώσεων εισαγωγής τις προγενέστερες των περιόδων που καλύπτει ο παρών κανονισμός.
(11)
Τα μέτρα τα προβλεπόμενα στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ I
ΓΕΝΙΚΕΣ ΔΙΑΤΑΞΕΙΣ
Άρθρο 1
Άνοιγμα και διαχείριση ποσοστώσεων
1. Ο παρών κανονισμός αφορά το άνοιγμα και τη διαχείριση των δασμολογικών ποσοστώσεων εισαγωγής προϊόντων του τομέα χοιρινού κρέατος τα οποία αναφέρονται στο παράρτημα Ι.
2. Η διαχείριση των ποσοστώσεων του παραρτήματος I μέρος Α του παρόντος κανονισμού πραγματοποιείται σύμφωνα με τις διατάξεις των άρθρων 308α, 308β και 308γ παράγραφος 1 του κανονισμού (ΕΟΚ) αριθ. 2454/93. Οι διατάξεις των παραγράφων 2 και 3 του άρθρου 308γ του κανονισμού αυτού δεν εφαρμόζονται.
3. Η διαχείριση των ποσοστώσεων του παραρτήματος Ι μέρος Β διεξάγεται με τη μέθοδο της ταυτόχρονης εξέτασης των αιτήσεων.
4. Για τη διαχείριση των ποσοστώσεων του παραρτήματος Ι μέρος Β του παρόντος κανονισμού εφαρμόζονται οι διατάξεις των κανονισμών (ΕΚ) αριθ. 1301/2006 και (ΕΚ) αριθ. 376/2008, με την επιφύλαξη αντίθετης διάταξης του παρόντος κανονισμού.
Άρθρο 2
Περίοδοι ποσοστώσεων εισαγωγής
Οι ποσοστώσεις του άρθρου 1 ανοίγονται σε ετήσια βάση από την 1η Ιουλίου κάθε έτους μέχρι τις 30 Ιουνίου του επόμενου έτους, με εξαίρεση την ποσόστωση με αύξοντα αριθμό 09.0119, η οποία ανοίγεται από 1η Ιανουαρίου μέχρι 31 Δεκεμβρίου κάθε έτους.
Άρθρο 3
Προϊόντα των κωδικών ΣΟ ex 0203 19 55 και ex 0203 29 55
1. Για την εφαρμογή του παρόντος κανονισμού, μεταξύ των προϊόντων των κωδικών ΣΟ ex 0203 19 55 και ex 0203 29 55 των ποσοστώσεων με αύξοντες αριθμούς 09.4038, 09.0118 και 09.4170, θεωρούνται ως:
α)
«θωρακοοσφυϊκή χώρα» τα τεμάχια θωρακοοσφυϊκής χώρας χωρίς κόκαλο, χωρίς το φιλέτο, με ή χωρίς το δέρμα και το λαρδί·
β)
«φιλέτο» το τεμάχιο που περιλαμβάνει το κρέας των μυών musculus major psoas και musculus minor psoas, με ή χωρίς κεφάλι, τεμαχισμένο ή μη.
2. Για την εφαρμογή του παρόντος κανονισμού, μεταξύ των προϊόντων των κωδικών ΣΟ ex 0203 19 55 και ex 0203 29 55 των ποσοστώσεων με αύξοντες αριθμούς 09.4038, 09.0123 και 09.4204 περιλαμβάνονται το χοιρομέρι (ζαμπόν) και τα τεμάχια χοιρομεριού.
ΚΕΦΑΛΑΙΟ II
ΠΟΣΟΣΤΩΣΕΙΣ ΤΩΝ ΟΠΟΙΩΝ Η ΔΙΑΧΕΙΡΙΣΗ ΔΙΕΞΑΓΕΤΑΙ ΜΕ ΤΗ ΜΕΘΟΔΟ ΤΗΣ ΤΑΥΤΟΧΡΟΝΗΣ ΕΞΕΤΑΣΗΣ ΤΩΝ ΑΙΤΗΣΕΩΝ
Άρθρο 4
Κατανομή ποσοτήτων
Η ποσότητα που καθορίζεται για την ετήσια περίοδο ποσόστωσης, η οποία αναφέρεται στο παράρτημα Ι μέρος Β, κατανέμεται σε τέσσερις υποπεριόδους ποσοστώσεων ως εξής:
α)
25 % από 1 Ιουλίου έως 30 Σεπτεμβρίου·
β)
25 % από 1 Οκτωβρίου έως 31 Δεκεμβρίου·
γ)
25 % από 1 Ιανουαρίου έως 31 Μαρτίου·
δ)
25 % από 1 Απριλίου έως 30 Ιουνίου.
Άρθρο 5
Αιτούντες
Για την εφαρμογή του άρθρου 5 του κανονισμού (ΕΚ) αριθ. 1301/2006, κατά την υποβολή της πρώτης αίτησής τους που αφορά δεδομένη ετήσια περίοδο ποσοστώσεων οι αιτούντες πιστοποιητικό εισαγωγής αποδεικνύουν ότι εισήγαγαν ή εξήγαγαν κατά τη διάρκεια καθεμίας από τις δύο περιόδους οι οποίες προβλέπονται από το εν λόγω άρθρο 5 τουλάχιστον 50 τόνους προϊόντων του τομέα χοιρινού κρέατος υπό την έννοια του άρθρου 1 παράγραφος 1 στοιχείο ιζ) του κανονισμού (ΕΚ) αριθ. 1234/2007.
Άρθρο 6
Αιτήσεις για πιστοποιητικά εισαγωγής και τα πιστοποιητικά εισαγωγής
1. Σε κάθε αίτηση για πιστοποιητικό μπορεί να αναφέρεται μόνον ένας αύξων αριθμός. Κάθε αίτηση μπορεί να αφορά περισσότερα του ενός προϊόντα υπαγόμενα σε διαφορετικούς κωδικούς ΣΟ. Στην περίπτωση αυτή, στις θέσεις 15 και 16 των αιτήσεων για πιστοποιητικά και των πιστοποιητικών πρέπει να αναγράφονται όλοι οι κωδικοί ΣΟ και η περιγραφή τους, αντιστοίχως.
2. Η αίτηση έκδοσης πιστοποιητικού πρέπει να αφορά τουλάχιστον 20 τόνους και, κατ’ ανώτατο όριο, το 20 % της διαθέσιμης ποσότητας για τη συγκεκριμένη ποσόστωση κατά τη διάρκεια της συγκεκριμένης υποπεριόδου ποσοστώσεων.
3. Η αίτηση έκδοσης πιστοποιητικού και το πιστοποιητικό περιέχουν:
α)
στη θέση 8, το όνομα της χώρας καταγωγής·
β)
στη θέση 20, μία από τις ενδείξεις που παρατίθενται στο παράρτημα II μέρος Α.
Επιπλέον, για τις ποσοστώσεις αριθ. 09.4170 και 09.4204, η ένδειξη «ναι» στη θέση 8 σημειώνεται με σταυρό.
4. Το πιστοποιητικό περιέχει, στη θέση 24, μία από τις ενδείξεις που παρατίθενται στο παράρτημα ΙΙ μέρος B.
5. Τα πιστοποιητικά καθιστούν υποχρεωτική την εισαγωγή:
α)
από τις Ηνωμένες Πολιτείες Αμερικής για την ποσόστωση αριθ. 09.4170,
β)
από τον Καναδά για την ποσόστωση αριθ. 09.4204.
6. Οι αιτήσεις έκδοσης πιστοποιητικών εισαγωγής υποβάλλονται κατά το πρώτο επταήμερο του μήνα που προηγείται κάθε υποπεριόδου ποσοστώσεων του άρθρου 4.
7. Κατά την υποβολή αίτησης έκδοσης πιστοποιητικού συνίσταται εγγύηση ποσού 20 ευρώ ανά 100 χιλιόγραμμα.
8. Όσον αφορά την ποσόστωση αριθ. 09.4038, κατά παρέκκλιση των διατάξεων του άρθρου 6 παράγραφος 1 του κανονισμού (ΕΚ) αριθ. 1301/2006, κάθε αιτών δύναται να υποβάλει περισσότερες της μίας αιτήσεις έκδοσης πιστοποιητικού εισαγωγής για προϊόντα υπαγόμενα σε ένα μόνον αύξοντα αριθμό, εφόσον τα εν λόγω προϊόντα κατάγονται από διαφορετικές χώρες. Οι αιτήσεις, καθεμία από τις οποίες αφορά μία μόνον χώρα καταγωγής, πρέπει να υποβάλλονται ταυτοχρόνως στην αρμόδια αρχή κράτους μέλους. Ως προς το ανώτατο όριο που αναφέρεται στην παράγραφο 2 του παρόντος άρθρου, οι αιτήσεις θεωρούνται ως μία μόνη αίτηση.
Άρθρο 7
Έκδοση των πιστοποιητικών εισαγωγής
Τα πιστοποιητικά εισαγωγής εκδίδονται από τα κράτη μέλη από τις 23 των μηνών υποβολής των αιτήσεων και πριν την έναρξη της συγκεκριμένης υποπεριόδου ποσοστώσεων.
Άρθρο 8
Κοινοποιήσεις στην Επιτροπή
1. Οι κοινοποιήσεις αιτήσεων έκδοσης πιστοποιητικών που αναφέρονται στο άρθρο 11 παράγραφος 1 στοιχείο α) του κανονισμού (ΕΚ) αριθ. 1301/2006 πραγματοποιούνται το αργότερο στις 14 των μηνών υποβολής των αιτήσεων.
2. Κατά παρέκκλιση των διατάξεων του άρθρου 11 παράγραφος 1 δεύτερο εδάφιο του κανονισμού (ΕΚ) αριθ. 1301/2006:
α)
Οι κοινοποιήσεις που αναφέρονται στο άρθρο 11 παράγραφος 1 στοιχείο β) του υπόψη κανονισμού πραγματοποιούνται πριν το τέλος του πρώτου μήνα κάθε υποπεριόδου ποσοστώσεων.
β)
Οι κοινοποιήσεις που αναφέρονται στο άρθρο 11 παράγραφος 1 στοιχείο γ) του υπόψη κανονισμού πραγματοποιούνται για πρώτη φορά ταυτοχρόνως με την αίτηση για την τελευταία υποπερίοδο ποσοστώσεων και για δεύτερη φορά πριν το τέλος του τέταρτου μήνα που έπεται κάθε ετήσιας περιόδου για τις ποσότητες που δεν έχουν ακόμη κοινοποιηθεί κατά την πρώτη κοινοποίηση.
3. Πριν από το τέλος του τέταρτου μήνα που έπεται κάθε ετήσιας περιόδου ποσοστώσεων, τα κράτη μέλη κοινοποιούν στην Επιτροπή τις ποσότητες που έχουν πράγματι τεθεί σε ελεύθερη κυκλοφορία βάσει του παρόντος κανονισμού κατά τη διάρκεια της συγκεκριμένης περιόδου για κάθε αύξοντα αριθμό.
4. Οι ποσότητες οι καλυπτόμενες από τις παραγράφους 1, 2 και 3 εκφράζονται σε χιλιόγραμμα.
Άρθρο 9
Διάρκεια ισχύος των πιστοποιητικών εισαγωγής
1. Κατά παρέκκλιση των διατάξεων του άρθρου 22 του κανονισμού (ΕΚ) αριθ. 376/2008, τα πιστοποιητικά εισαγωγής ισχύουν επί εκατόν πενήντα ημέρες από την πρώτη ημέρα της υποπεριόδου ποσοστώσεων για την οποία εκδόθηκαν.
2. Με την επιφύλαξη των διατάξεων του άρθρου 8 παράγραφος 1 του κανονισμού (ΕΚ) αριθ. 376/2008, η μεταβίβαση δικαιωμάτων που απορρέουν από πιστοποιητικά περιορίζεται στους δικαιοδόχους οι οποίοι πληρούν τους όρους επιλεξιμότητας του άρθρου 5 του κανονισμού (ΕΚ) αριθ. 1301/2006 και του άρθρου 5 του παρόντος κανονισμού.
Άρθρο 10
Καταγωγή των προϊόντων
1. Η καταγωγή των προϊόντων που καλύπτονται από τον παρόντα κανονισμό καθορίζεται σύμφωνα με τους ισχύοντες κοινοτικούς κανόνες.
2. Όσον αφορά την ποσόστωση αριθ. 09.4170, η θέση σε ελεύθερη κυκλοφορία υπόκειται στην υποβολή πιστοποιητικού καταγωγής εκδιδόμενου από τις αρμόδιες αρχές των Ηνωμένων Πολιτειών Αμερικής σύμφωνα με τις διατάξεις των άρθρων 55 έως 65 του κανονισμού (ΕΟΚ) αριθ. 2454/93.
3. Όσον αφορά την ποσόστωση αριθ. 09.4204, η θέση σε ελεύθερη κυκλοφορία υπόκειται στην υποβολή πιστοποιητικού καταγωγής εκδιδόμενου από τις αρμόδιες αρχές του Καναδά σύμφωνα με τις διατάξεις των άρθρων 55 έως 65 του κανονισμού (ΕΟΚ) αριθ. 2454/93.
ΚΕΦΑΛΑΙΟ III
ΤΕΛΙΚΕΣ ΔΙΑΤΑΞΕΙΣ
Άρθρο 11
Καταργούμενες διατάξεις
Οι κανονισμοί (ΕΚ) αριθ. 806/96, (ΕΚ) αριθ. 812/96, (ΕΚ) αριθ. 979/2007 και (ΕΚ) αριθ. 1382/2007 καταργούνται.
Όμως, ο κανονισμός (ΕΚ) αριθ. 1382/2007 εξακολουθεί να εφαρμόζεται για τις περιόδους ποσοστώσεων εισαγωγής τις προγενέστερες της 1ης Ιανουαρίου 2010.
Οι κανονισμοί (ΕΚ) αριθ. 806/2007, (ΕΚ) αριθ. 812/2007 και (ΕΚ) αριθ. 979/2007 εξακολουθούν να εφαρμόζονται για τις περιόδους ποσοστώσεων εισαγωγής τις προγενέστερες της 1ης Ιουλίου 2009.
Άρθρο 12
Έναρξη ισχύος
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται για τις περιόδους ποσοστώσεων εισαγωγής που ανοίγονται από την 1η Ιουλίου 2009. Όσον αφορά όμως την ποσόστωση αριθ. 09.0119, εφαρμόζεται για τις περιόδους ποσοστώσεων εισαγωγής που ανοίγονται από την 1η Ιανουαρίου 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Μαΐου 2009.

Labels: 3
17
6